喺小說入面重寫咗孟獲嘅老婆祝融夫人同埋一系列嘅南中人物，不過呢啲都係小說爲咗豐富情節而創作嘅，喺史書度完全無根據嘅。至於七擒七縱，雖然諸如有一啲史書真係有寫，就連《三國志註》、《資治通鑒》都有記，不過而家嘅史家認爲，七擒七縱嘅地方彼此距離遠，雲南地方嘅地形又複雜，行軍再神速都唔會話食生菜咁易，而且個古仔係話諸葛亮春天出征，十二月就班師回朝，而喺當時去趟雲南都要三四個月，更加無可能短時間內喺呢七個地方打仗，所以而家認爲七擒七縱似乎係民間傳說多啲。